במקביל לכוונת משרד האוצר להעלות את המיסוי על מכוניות יוקרה - יצרן יוקרה חדש דווקא מחפש מפיץ בישראל. אבל, בניגוד למותגים אחרים, על המכוניות מתוצרתו ייגבה שיעור מס נמוך במיוחד. מדובר בטסלה, יצרן אמריקני שמתמחה במכוניות יוקרה חשמליות, שהמיסוי עליהן יהיה 8% בלבד, לעומת 83% ולמעלה למכוניות יוקרה אחרות.

נציגי טסלה ביקרו לאחרונה בישראל מספר פעמים, ואף העניקו את הזיכיון לאיש עסקים אמריקאי, שכנראה יפעל בשיתוף פעולה עם חברה ישראלית. עם זאת, בטסלה מתעקשים שהשיווק לא יהיה בידי יבואן רכב קיים, ועבור החברה יוקם מערך שיווק חדש לגמרי בישראל. זאת, כדי לבדל את המכוניות החשמליות של החברה ממותגי רכב קיימים.

טסלה אף בחנה את האפשרות לחבור לחברה בתחום האנרגיה המתחדשת, ולהקים בישראל תחנה לטעינה מהירה של מכוניותיה, המכונה Supercharger. הדגם היחיד שטסלה מציעה כעת הוא מודל S, מכונית סאלון ספורטיבית וגדולה. ארוכה נושק לחמישה מטרים ורוחבה קרוב לשני מטרים. למודל S מבחר מנועים בהספקים הנעים בין 302 ל-416 כ"ס. הגרסה החזקה ביותר מזנקת למאה קמ"ש תוך 4.6 שניות בלבד, אך המהירות המירבית מוגבלת ל-200 קמ"ש. טווח הנסיעה המוצהר נע בין 265 ל-500 ק"מ בין טעינות, בהתאם לגודל הסוללה.

המחירים מתחילים ב-60 אלף דולר, ובישראל המכונית צפויה לעלות רק כ-350 אלף שקל. אחד היתרונות שלה הוא במחירי אחזקה קטנים יחסית, בזכות עלות אנרגיה נמוכה. המכוניות יוכלו להיטען באמצעות עמדת טעינה מיוחדת, אך בתעריף החשמל הרגיל. כמה מכוניות מהדגם מודל S כבר הוזמנו בידי לקוחות, ונמצאות בדרך לישראל. הן יוטענו בידי עמדות הטענה של ג'ינרג'י הישראלית.

עברו לתצוגת גלריה טסלה צילום: ויקיפדיה

טסלה מוטורס הוקמה ב-2003, במטרה לפתח טכנולוגיות למכוניות חשמליות. המכוניות הראשונה של החברה היתה הרודסטר, מכונית ספורט קטנה, על בסיס שלדה של לוטוס, ממנה נמכרה כמעט 1,000 יחידות. אחת מהן, לעידן עופר, בעל השליטה בבטר פלייס. החברה הונפקה בנאסדק, וכ-10% ממנה נרכשו בידי דיימלר, החברה האם של מרצדס. משקיעים נוספים הם סרגיי ברין ולארי פייג' בגוגל. ברבעון הראשון של 2013 מכרה החברה 4750 מכוניות ברחבי העולם.



